Dogtertjie brand erg na rokkie vlam vatKarien Benson. Foto: Facebook Karien Benson, ŉ sewejarige meisie van Phalaborwa, sterk in die hospitaal aan nadat sy voor haar eerste skooldag vanjaar erge brandwonde opgedoen het. Volgens die liefdadigheidsorganisasie, Hero Burn Foundation, wou Karien by haar huis haar skoolrokkie se soom regmaak deur ŉ stukkie garing met ŉ aansteker af te brand. “Ons almal het iemand dit al iewers sien doen,” het Annerie du Plooy, die stigter van die organisasie, gesê. “Haar rok het skielik vlam gevat en sy het om hulp geroep. Haar ma, Natasha, het dadelik reageer en haar met ŉ duvet toegemaak en saam met haar in ŉ koue stort geklim.” Sy is daarna na die Phalaborwa-hospitaal geneem vir behandeling. Die Benson-egpaar het egter nie ŉ mediese fonds nie en Karien is later na die provinsiale hospitaal in Polokwane (Pietersburg) geneem, waar sy tans aansterk. Karien se pa, Piet, het Vrydag op Facebook geskryf dat Karien goed lyk. “Sy het opgestaan en badkamer toe gegaan en gaan nou bietjie pap eet,” het hy geskryf. Hero Burn Foundation is ŉ organisasie wat hul daarop toespits om brandslagoffers en hul families by te staan. Vir meer inligting en bankbesonderhede om skenkings te maak, besoek hul webwerf hier.